Dorp vier slaggat se verjaardagFoto: nottstv.com Nadat die gemeenskap van Nottingham in Brittanje vir meer as twee jaar oor ŉ slaggat gekla het, het hulle besluit om ŉ verjaardagpartytjie vir dié gat te hou. Inwoners van dié Britse stad het besluit om op ŉ kreatiewe manier die aandag van die plaaslike stadsraad te kry aangesien hul klagtes op dowe ore bly val. Vonnie Daykin (56), ŉ inwoner van die stad, het gesê die slaggat is reeds sedert Maart 2015 in die hoofstraat te sien en het sedertdien net dieper geraak. “Die slaggat is onveilig vir almal, veral as mens daarvoor moet uitswaai.” Daar was selfs ŉ koek met kersies en Daykin het ŉ foto van die “partytjie” aan die stadsraad gestuur via hul Twitter-rekening. “Ek wou eintlik drie kersies op die koek sit, maar dit sou dit effens te ver gevat het,” het sy gesê. Die foto het die aandag van die stadsraad gekry en dié het onderneem om die saak binne sewe dae te ondersoek. Don Fitch, ŉ spanbestuurder van die agentskap Via East Midlands, het gesê: “Ons is ernstig oor instandhoudingswerk in Nottinghamshire. Daar word aandag gegee aan elke klagte wat ons ontvang, en ons sal die slaggat binne twee weke herstel.” Wel, wie nie waag nie… Foto: nottstv.com